Wol im der nv beissen sol
Wol im der nv beissen sol·
zepúlle vf dem gevilde·
der birzet dem ist da mit wol·
der siht so vil von wilde·
svmeliche gant zem brvnnen·
die andern ritent schowen·
der froͤide ist mir zervnnen·
dc bannet ma bi den frowen·
des darf man mich niht zihen ich beisse ǒch niht mit winden·
in beize ǒch niht mit valken in mag niht fúhse gelage·
man siht ǒch mich niht volgen nach hirzen vnd nach hinden·
man darf ouch nieman zihen von rosen schappel tragen·
man darf ǒch min niht warten·
da stet der gruͤne kle·
noch sv̊chen in dien garten·
bi wol getanen kinden· ich swebe vf dem se·

Ich bin ein erbeit selig man·
der niene kan beliben·
wan húte hie morne anderswan·
so ich dc iemer triben·
des mv̊s ich dike sorgen·
swie froͤlich ich da singe·
den abent vnd den morgen·
war mich dc wetter bringe·
dc ich mich so gevriste· vf wasser vnd vf lande·
dc ich den lib gefuͤre vnz vf die selben stvnt·
ob ich den lúten leide in snoͤden gewande·
so wirt mir dú reise mit freise wol kvnt·
daran solde ich gedenken·
die wile ich mich vermag·
in mag im niht entwenken·
ich mv̊s dem wirte gelten vil gar vf einen tag·

Wa leit ie man so grosse not·
als ich von boͤsem troste·
ich was ze kride vil nahtot·
wan dc mich got erloste·
mich slůgen sturn winde·
vil nach zeinem steine·
in einer naht geswinde·
min froͤide dú wc kleine·
dú růder mir zerbrachen· nv merkent wie mir were·
die segel sich zerzarten· si flugen vf den se·
die marner alle iahen· dc si so grôsse swere·
nie halbe naht gewunnen mir tet ir schrien we·
dc werte sicherlichen
vnz an den sehsten tag·
in mahte in niht entwichen·
ich mvͤs es alles liden als der niht anders mag·

Die winde die so sere wênt·
gegen mir von barbarie·
dc si so rehte vnsv̊sse blênt·
die an dern von túrggie·
die welle vnd ǒch die v́nde·
gent mir gros vngemvͤte·
dc si fúr mine sv́nde·
der reine got min huͤte·
min wasser dc ist truͤbe· min piscop der ist herte·
min fleisch ist mir versalzen· mir schimelget min win·
der smak der von der svtten gat· der ist niht gv̊t geuerte·
da vúr neme ich der rosen smak· vnd mehte es wol gesin·
zisern vnd bonen·
gent mir niht hohen mv̊t·
wil mir der hohste lonen·
so wirt dc trinken svͤsse vnd ǒch dú spise gůt·

Aht wie selig ist ein man·
der fúr sich mag geriten·
wie kvme mir der gelǒben kan·
dc ich mv̊s winde biten·
der schok von oriende·
vnd der von tremvndane·
vnd der von occidende·
arsúle von dem plane·
der meister ab den alben· der krieg vs romanie·
der levan dan vnd oster· die mir  genennet sint·
ein wint von barbarie wêt· der ander von túrggie·
von norten kvmt der mezzol· seht dc ist der zwelfte wint·
wer ich vf dem sande
der namen wisse ich niht·
dvrch got ich fůr von lande·
vnd niht dvr dise vrage· swie we halp mir geschiht·

Das ich ze herren niht enwart· dc mvͤse got erbarmen·
des git mir des goldes niht· dc man da fuͤrt von walhen·
die herren teilenz vnder sich· so kapfen wir die armen·
wir sehen iemerliche dar· so fúllet man in die malhen·
so kvmt vns anderthalb von dúringen vil von gůte·
dc lâsse ich vf die trúwe min dc ich des niender mv̊te·
swie tvmb ich si ich vunde da den der mich gehielte schone·
ich were e iemer ane gv̊t e ich schiede von der krone·
dem kúnige sich ich wol in weis wenne er mir lone·

ICh solde wol zehove sin· da horte man min singen·
nv irret mich dc nieman weis in kan niht gůter doͤne·
der mir die gebe so svnge ich von hovelichen dingen·
ich svnge verrer vnd bas· von allen frowen schone·
ich svnge von der heide· von lǒbe vnd von dem meien·
ich sv̄ge von der svmerzit· von tanze vnd ǒch von reigen·
ich svnge von dem kalden sne· von regen vnd von winde·
ich svnge von dem vatter vnd der mv̊ter von dem kinde·
wer loͤset mir dú pfant wie wening ich der vinde·

Dv́ schonen wib der gv̊te win· dú mvrsel an dem morgen·
vnd zwirent in der wochen baden· dc scheidet mich von gůte·
die wile ich dc verpfenden mag so lebe ich ane sorgen·
swenne es an ein gelten gat· so wirt mir we zemv̊te·
vnd ich dú pfant sol loͤsen· so kvmt dc lieb zeleide·
so sint dú wib gar missevar· swenne ich mich von in scheide·
der gv̊te win der svret mir· swenne ich sin niht mag verpfenden·
wenne sol min tvmber mv̊t· an truren sich vol enden·
ia weis ich der herren niht· die minen kvmber wenden·

JA herre wie habe ich verlorn· den helt vs oͤsterriche·
der mich so wol behvset hat· nach grôssen sinen eren·
von sinen schulden wc ich wirt· nv lebe ich trurekliche·
nv bin ich aber worden gast· war sol ich armer keren·
der mich sin noch ergetze· wer tůt nach im dc beste·
wer haltet toren als er tet· so wol die stolzen geste·
des var ich irre nvn weis wa ich die wolgemv̊ten vinde·
vnd lebte er noh so wolde ich selten riten gegen dem winde·
der wirt sprichet weher gast wie frúzet úch so swinde·

Ze wiene hat ich einen hof· der lag so rehte schone·
lúpolzdorf wc dar zv̊ min· dc lit bi lvchse nahen·
zehinperg hat ich schoͤne gv̊t· got im der wirde lone·
wenne sol ich iemer mere die gúlte dar abe enpfahen·
es sol mir nieman wîssen· ob in klage mit trúwen·
min froͤide ist ellú mit im tot· da von mv̊s er mich rúwe·
wa wilt dv dich behalten iemer mere tanhvsere·
weist aber iemen der dir helfe buͤssen dine swere·
owe wie dc lenget sich sin tot ist klagebere·

Min soͤmer treit zeringe· gar· min pferit gat zesware·
die knehte min sint vngeritten· min malhe ist worden lere·
min hvs dc stat gar ane dach· swie ich dar zv̊ gebare·
min stube stet gar ane túr· dc ist mir worden swere·
min kelr ist in gevallen min kv́che ist mir verbrvnnen·
min stadel stat gar ane bant· des hoͤis ist mir zerrvnnen·
mir ist gemaln noch gebachen· gebrvwen ist mir selten·
mir ist dú wat zetúnne gar· des mag ich wol engelten·
mich darf dvrh gerete nieman niden noch beschelten·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse